17Ya ba gona go tla ga meetsefula lefaseng matšatši a masome a mane; meetse ya ba a magolo, a kuka polokelo, a e rwala ya ba godimo ga lefase. 18Meetse ya ba a magolo lefaseng; polokelo ya sepela e rwelwe ke bodiba. 19Meetse ya ba a magolo ka kudukudu lefaseng, gwa ba gwa khurumetšwa le dithaba ka moka tše telele tša ka tlase ga legodimo. 20Meetse ya ba a magolo, a khurumetša dithaba, a di feta ka meelo e lesome le meelo e mehlano. 21Nama ka moka ya loba ye e bego e nyeunya mo lefaseng, e lego dinonyana, le diruiwa, le diphoofolo, le nyabanyaba ka moka ya digagabi tša lefaseng, le batho ka moka. 22Tšohle tše di phelago di buša moya ka dinko, tšohle tše di bego di phela mo go le le omilego, tša hwa. 23Gwa fedišwa tšohle diphedi tša mo nageng, go tloga ka batho go iša go diphoofolo, le go digagabi, le go dinonyana tša godimo; ka moka tša fedišwa mo lefaseng; gwa šala Noage a nnoši le tše di bego di na le yena mo polokelong. 24Meetse ona a fela a ata a eya matšatši a lekgolo le masome a mahlano.